Latvijas Lauksaimniecības universitātes Pārtikas tehnoloģijas fakultāte

Vēsture

1948. gadā tiek likvidēta Latvijas Lauksaimniecības akadēmijas Lauksaimniecības tehnoloģijas un mājturības fakultāte, kuras vietā, pateicoties profesora Pāvila Zariņa aktīvajai darbībai, ar PSRS Augstākās izglītības ministra 1948. gada 21. aprīļa pavēli tiek nodibināta Pārtikas rūpniecības tehnoloģijas fakultāte (PRTF), par kuras pirmo dekānu kļūst pats Zariņš. Fakultāti sākotnēji veido Ķīmijas katedra, ko vada docents Nikolajs Jansons, Enerģētikas un siltumtehnikas katedra, ko vada docents Jānis Āboliņš un Pārtikas produktu tehnoloģijas katedra, ko vada Zariņš. Lielākā daļa likvidētās Lauksaimniecības tehnoloģijas un mājturības fakultātes studentu pāriet uz Lauksaimniecības fakultāti, tomēr daļa studijas 1948./1949. studiju gadā izvēlās turpināt jaunizveidotajā Pārtikas rūpniecības tehnoloģijas fakultātē, tiekot uzņemti 1., 2., 3. un pat 4. kursā.
1950. gadā notiek fakultātes pirmais izlaidums, kurā universitāti absolvē 9 pārtikas nozares speciālisti, pretēji ministra tā laika pavēlei fakultātei sagatavot tikai rūgšanas tehnoloģijas un gaļas produktu tehnoloģijas speciālistus, specializējoties arī, piemēram, konditorejas rūpniecībā un zivju pārstrādē. Fakultāte saņem atļauju sagatavot piena produktu tehnoloģijas speciālistus, un 1950./1951. studiju gadā 1. kursā tiek uzņemti 50 studenti, no kuriem puse izvēlas specializēties piena produktu tehnoloģijā. Šī iemesla dēļ 1952. gadā no Pārtikas produktu tehnoloģijas katedras tiek atdalīta atsevišķa Piena produktu tehnoloģijas katedra, ko sāk vadīt profesors M.Kazanskis. 1959. gadā Pārtikas rūpniecības tehnoloģijas fakultāte tiek pārcelta no Rīgas uz atjaunoto Jelgavas pili un sāk uzņemt pirmos studentus sabiedriskās ēdināšanas specialitātē, bet 1962. gadā no Ausekļa ielas 5 uz Jelgavu tiek pārcelta arī fakultātes sastāvā esošā Ķīmijas katedra.
1971. gadā Pārtikas produktu tehnoloģijas katedrā tiek iekārtota Piena un piena produktu zinātniski pētniecisko laboratorija, bet 1973. gadā — Alus miežu zinātniski pētnieciskā nozares laboratorija.
Kopš 2008. gadā Pārtikas tehnoloģijas fakultāte asociētās profesores Daigas Kunkulbergas vadībā katru gadu decembrī universitātē rīko piparkūku mājiņu konkursu.
2014. gada 22. oktobrī Latvijas Lauksaimniecības universitāte par kopējo summu 2 343 288,71 eiro noslēdz līgumu ar uzņēmumu „RCBS” par Pārtikas tehnoloģijas fakultātes divstāvu studiju un zinātnes centra ēkas celtniecību kādreizējo noliktavu vietā aiz Valdekas pils, Rīgas ielā 22 1513,2 m² platībā. Ēkas celtniecība ilgst no 2014. gada novembrim līdz 2015. gada jūlijam, bet lekcijas un laboratorijas darbi tajā notiek sākot ar 2016. gada 1. februāri. Pirmajā ēkas stāvā ierīkotas zinātniskās laboratorijas un pilotražotnes — augļu un dārzeņu pārstrādei, alus ražošanai, graudu pārstrādei un maizes ražošanai, piena, gaļas un zivju pārstrādei, kā arī iesaiņošanas cehs —, bet otrajā stāvā atrodas auditorijas, mācību laboratorijas un dekanāts. 2016. gada 11. maijā notiek Pārtikas tehnoloģijas fakultātes studiju un zinātnes centra oficiālā atklāšana.

Putru dienas

Kopš 1986. gada, aizsākot Latvijas Lauksaimniecības universitātes fakultāšu dienu tradīciju, Pārtikas tehnoloģijas fakultātes Studējošo pašpārvalde (LLU PTF SP) katru gadu aprīlī rīko „Putru dienas”, kurās līdztekus gājienam, svētku koncertam, kā arī dažādām lekcijām un sacensībām kopš 2010. gada tiek uzstādīts arī pārtikas rekords. Piemēram, 2010. gadā Jelgavas pils pagalmā tika uztaisīta vairāk nekā 100 metrus gara Latvijas garākā „studentu sviestmaize”, 2011. gadā pagatavota Latvijā smagākā kūka — aptuveni 470 kilogramus smags „Skudru pūznis”, bet 2012. gadā izcepta Latvijas lielākā pica 20,9 kvadrātmetru laukumā. Savukārt, 2014. gada „Putru dienās” pagatavots vairāk nekā 100 metrus garš lavašs. 2016. gadā, „Putru dienu” 30. gadadienā, izcepti ap 1800 kēksiņu, kas pēc tam piestiprināti pie liela koka trīsdesmitnieka.

Pētniecība

No 2012. līdz 2013. gadam Pārtikas tehnoloģijas fakultātes vadošās pētnieces — docente Solvita Kampuse un asociētā profesore Anita Blija — pēc SIA „Lat Eko Food” pasūtījuma, pārbaudot un atlasot piemērotākās Latvijā augošo dārzeņu šķirnes, kā arī izstrādājot produktu receptūras un veicot produktu kvalitatīvo īpašību testēšanu optimālā uzglabāšanas laika noteikšanai, izstrādāja ražošanas tehnoloģiju zīdaiņu uzturam paredzētajiem ekoloģiskajiem dārzeņu biezeņiem „Rūdolfs”, ko Latvijas Zinātņu akadēmija 2014. gadā atzina par vienu no Latvijas 12 lietišķās zinātnes iepriekšējā gada sasniegumiem.
No 2013. līdz 2014. gadam Pārtikas tehnoloģijas fakultātes vadošās pētnieces — viesdocente Ilga Gedrovica un asociētā profesore Sandra Muižniece-Brasava —, sadarbībā ar SIA „Milzu” valdes locekli Enno Enci, pētot dažādu graudaugu un to izstrādājumu, augļu, ogu un dārzeņu, kā arī dažādu papildvielu — saldvielu un garšvielu — piemērotību un nosakot optimālos risinājumus to uzturvielu saglabāšanai, izstrādāja 12 dažādus „MILZU” ar šķiedrvielām bagātinātu pilngraudu kviešu, rudzu un auzu pārslu veidus ar dzērvenēm, smiltsērkšķiem, medu, kakao un citām piedevām. 2015. gadā Latvijas Zinātņu akadēmija izstrādātās „MILZU” pārslas atzina par vienu no Latvijas 11 iepriekšējā gada ievērojamākajiem lietišķās zinātnes sasniegumiem.